b'\n_START_ARTICLE_\nBeechcraft\n_START_PARAGRAPH_\nBeechcraft eli virallisesti Beech Aircraft Company on yhdysvaltalaisen Walter H. Beechin Kansasissa Wichitassa huhtikuussa  1932 perustama yritys, jonka tarkoituksena oli suunnitella ja valmistaa lentokoneita. Raytheon Company osti yrityksen 8. helmikuuta 1980 ja se sulautettiin osaksi Raytheon Corporate Jetsi\xc3\xa4 syyskuussa 1994, jolloin se nimettiin Raytheon Aircraft Corporationiksi. Nykyisin Beechcraft on Hawker Beechcraft -yhti\xc3\xb6n tuotemerkki._NEWLINE_Beechcraft on valmistanut l\xc3\xa4hinn\xc3\xa4 pieni\xc3\xa4 ja keskisuuria, yhdell\xc3\xa4 tai kahdella m\xc3\xa4nt\xc3\xa4- tai potkuriturbiinimoottorilla varustettuja koneita. Tehtaat sijaitsevat Wichitassa.\n_START_SECTION_\nBeechcraft Plainsman-konseptiauto (1946-1949)\n_START_PARAGRAPH_\nToisen maailmansodan p\xc3\xa4\xc3\xa4ttyess\xc3\xa4 eli sotilasalan tuotteiden kysynn\xc3\xa4n supistuessa Beechcraft harkitsi laajentamista moottoriajoneuvojen valmistukseen. Yhti\xc3\xb6 pestasi t\xc3\xa4m\xc3\xa4n aikomuksensa vuoksi vuonna 1945 sveitsil\xc3\xa4isen autonsuunnittelija Walter Otto Wyss:in (1911-2001), joka Yhdysvaltoihin vuonna 1939 traagisen auto-onnettomuuden j\xc3\xa4lkeen siirrytty\xc3\xa4\xc3\xa4n oli ollut Fordin palveluksessa 1939-1942, ja sitten siirtynyt General Motors-yhtym\xc3\xa4n Chevrolet-divisioonan palvelukseen (1942-1945). Uuden ajoneuvon peruskonseptin oli luonut Beechcraftin varap\xc3\xa4\xc3\xa4johtaja (vice president) John P. Gaty jo vuonna 1944, ja kaksi sotilask\xc3\xa4ytt\xc3\xb6\xc3\xb6n suunniteltua kuorma-autoa hybridij\xc3\xa4rjestelm\xc3\xa4ll\xc3\xa4 oli valmistunut jo sodan kest\xc3\xa4ess\xc3\xa4, mutta sellaisille ei sodan p\xc3\xa4\xc3\xa4ttyess\xc3\xa4 en\xc3\xa4\xc3\xa4 ollut kysynt\xc3\xa4\xc3\xa4. Prototyyppien moottorit lahjoitettiin Wichita State University-yliopistolle, jossa niit\xc3\xa4 k\xc3\xa4ytettiin useisiin projekteihin. _NEWLINE_Wyss sai teht\xc3\xa4v\xc3\xa4lseen suunnitella Beechcraftille eritt\xc3\xa4in edistyksellisen, suurikokoisen kuuden hengen henkil\xc3\xb6auton, mik\xc3\xa4 sijoittuisi korkeaan 4\xc2\xa0000-5\xc2\xa0000 dollarin hintaluokkaan - joskin toteutunut "Plainsman"-nimen (am. lakeuksien mies, ehk\xc3\xa4 sanaleikki planes- l. lentokoneet-sanasta, ehk\xc3\xa4 Kansasin lakeuksistakin) saaneen henkil\xc3\xb6auton prototyyppi (mahdollisesti niit\xc3\xa4kin oli kaksi kappaletta, sek\xc3\xa4 n\xc3\xa4yttelykappale ilman voimansiirtoa) osoitti, ettei valmistus olisi kannattava tuolla hinnalla, vaan olisi edellytt\xc3\xa4nyt myyntihinnan kaksinkertaistamista. Korisuunnittelijana toimi Wayne Porter, ja suunnittelijoiden lis\xc3\xa4ksi projektin parissa ty\xc3\xb6skenteli kuuden hengen ryhm\xc3\xa4 Beechcraft-henkil\xc3\xb6st\xc3\xb6st\xc3\xa4. Prototyyppi oli edistynyt hyvin jo vuonna 1947, mutta Kylm\xc3\xa4n sodan alkamisen vuoksi sotilaalliseen k\xc3\xa4ytt\xc3\xb6\xc3\xb6n tarkoitettujen tuotteiden tilaukset alkoivat uudelleen, ja siksi henkil\xc3\xb6auton kehittely j\xc3\xa4i taka-alalle. Prototyyppi oli koeajettavissa tammikuussa 1949, jolloin polttomoottori koki kuitenkin h\xc3\xa4iri\xc3\xb6n, ja onnistunut koeajo voitiin suorittaa ilman v\xc3\xa4likohtauksia vasta hein\xc3\xa4kuussa 1949. Muuttuneen maailmantilanteen vuoksi Beechcraft lakkautti henkil\xc3\xb6autoprojektinsa kuitenkin lokakuussa 1949._NEWLINE_Plainsman oli hybridiauto, ja vetokonsepti siirrettiin siihen edelt\xc3\xa4v\xc3\xa4st\xc3\xa4 sotilaskuorma-autosta. Alumiinikori oli aerodynaaminen, Tatra T87-muotoja muistuttava, mutta korotetulla katolla jonne asti suuret limusiinityyppiset ovet ylsiv\xc3\xa4t, ja sallivat kuudelle matkustajalle helpon nousun tai poistumisen autosta my\xc3\xb6s tuolloin tavanmukainen p\xc3\xa4\xc3\xa4hine p\xc3\xa4\xc3\xa4ss\xc3\xa4\xc3\xa4n. Moottorina oli lentokoneista per\xc3\xa4isin oleva, taka-akselin takapuolelle sijoitettu Franklinin ilmaj\xc3\xa4\xc3\xa4hdytteinen, nelisylinterinen, noin 100 hevosvoimaa tuottava bokserimoottori, mik\xc3\xa4 generaattorin avulla kehitti virtaa kunkin nelj\xc3\xa4n py\xc3\xb6r\xc3\xa4n s\xc3\xa4hk\xc3\xb6moottoreille, ja se oli tarkoitus my\xc3\xb6hemmin kapseloida melutason minimoimiseksi. J\xc3\xa4rjestelm\xc3\xa4 salli suurikokoisen Plainsman-prototyypin saavuttaa aikakaudelleen erinomaisen noin 160 km/t-huippunopeuden. S\xc3\xa4hk\xc3\xb6moottorit tekiv\xc3\xa4t kytkimen, kardaani- ja vetoakselit, ja ilmaj\xc3\xa4\xc3\xa4hdytteinen moottori nestej\xc3\xa4\xc3\xa4dytysj\xc3\xa4rjestelm\xc3\xa4n ja sen j\xc3\xa4\xc3\xa4hdyttimen tarpeettomiksi. Kunkin py\xc3\xb6r\xc3\xa4n moottori oli erikseen ohjattavissa ajotilanteen ja -maaston niin vaatiessa. Py\xc3\xb6rien py\xc3\xb6rimisliike tuotti energiaa hydrauliselle jarrulaitteistolle er\xc3\xa4\xc3\xa4nlaisena energian talteenottona. Plainsman sai my\xc3\xb6s ilmajousituksen, mik\xc3\xa4 tasasi auton kulkuasennon kuormasta riippumatta vakioksi. Ratkaisujen vuoksi Plainsman olisi arvioidulla 1\xc2\xa0100 kg kuivapainollaan jopa puolet kevyempi kuin loistoautoluokkansa tavanomaiset kilpailijat._NEWLINE_Matkustamon suurikokoiset ikkunat oli varustettu kaihitimilla, joilla torjuttiin auringon porotusta, ja matkustamo oli tietenkin varustettu ilmastointilaitteella. Kuljettajan istuin oli s\xc3\xa4\xc3\xa4dett\xc3\xa4viss\xc3\xa4 my\xc3\xb6s istuinkorkeuden osalta. Kojetaulu oli pehmustettu, ja runsas mittaristo (mukaan lukien polttomoottorin kulutusmittari) oli sijoitettu syvennykseen kuljettajan n\xc3\xa4k\xc3\xb6kentt\xc3\xa4\xc3\xa4n siten, ettei se aiheuttanut heijastuksia suurikokoiseen, kapeiden A-pilareiden vuoksi laajan n\xc3\xa4k\xc3\xb6kent\xc3\xa4n tarjoavaan tuulilasiin. Aikalaisensa Tucker Torpedo-auton tavoin Plainsmanin turvallisuusvarustukseen ei yll\xc3\xa4tt\xc3\xa4en kuulunut tuolloin viel\xc3\xa4 laajasti vierastettuja "sy\xc3\xb6ksyv\xc3\xb6it\xc3\xa4" l. turvav\xc3\xb6it\xc3\xa4. Beechcraft Plainsman-koeautoa ei pid\xc3\xa4 sekoittaa vuoden 1956 Plymouth Plainsman-koeautoon, mik\xc3\xa4 kuului Chrysler-yhtym\xc3\xa4n silloin vuosittaiseen kolmen koeauton sarjaan. Plainsman oli rakennettu 115-tuumaiselle alustalle, varustettu 260 kuutiotuuman ja 167 hevosvoiman Red Ram-V8:lla, ja Plymouth-muotoilija Dave Scottin 3/8-suhteessa hahmottelema muoto toteutettiin ajokuntoisena Italiassa Ghia-korittajalla. Kaimaansa paljon futuristisemman (mm. simuloidut suihkuturbiinien suuaukot etupuskureissa silloisen jet age-muodin mukaisesti) ulkon\xc3\xa4\xc3\xb6n saanut, kolmen penkkirivin farmariauto sis\xc3\xa4lsi joitain piirteit\xc3\xa4 (avattavan takalokasuojan taakse pystyyn sijoitettu vararengas, s\xc3\xa4hk\xc3\xb6isesti esiin nouseva kolmas penkkirivi - kasvot taaksep\xc3\xa4in - sek\xc3\xa4 sinne nousua avustavat, s\xc3\xa4hk\xc3\xb6isesti esiin ajettavat astinlaudat), joita n\xc3\xa4ht\xc3\xa4isiin sittemmin sarjamalleissa.'